**Michael Oenning** (s. 27. syyskuuta 1965) on saksalainen jalkapallovalmentaja ja entinen pelaaja.

Ura
---

Oenningin pelaajaura oli varsin vaatimaton ja hän pelasi muutamia vuosia pienissä saksalaisseuroissa. Valmennusuransa hän aloitti vuonna 1999 Baden-Württembergin osavaltion jalkapalloliiton palveluksessa. Vuonna 2000 hänestä tuli Saksan alle 18- ja 20-vuotiaiden maajoukkuevalmentaja. Hän hoiti molempia tehtäviä rinnakkain vuoteen 2004, kunnes siirtyi Borussia Mönchengladbachin apulaisvalmentajaksi.

Oenning toimi Mönchengladbachin apulaisvalmentajana vuoden verran siirtyen 2005 VfL Wolfsburgiin apulaisvalmentajaksi. Oenning työskenteli Wolfsburgissa pari vuotta toimien Holger Fachin ja Klaus Augenthalerin apuvalmentajana. Keväällä 2007 Oenning toimi Augenthalerin potkujen jälkeen yhdessä ottelussa seuran päävalmentajana. Kesällä 2007 hän siirtyi VfL Bochumin organisaatioon alle 19-vuotiaiden joukkueen päävalmentajaksi.

Helmikuussa 2008 Oenning siirtyi Thomas von Heesenin apuvalmentajaksi 1. FC Nürnbergiin. Kun von Heesen sai syyskuussa 2008 potkut seurasta, nousi Oenning päävalmentajaksi.  Oenning allekirjoitti sopimuksen kesäkuuhun 2009 saakka, mutta nousu Bundesliigaan keväällä 2009 poikivat hänelle jatkosopimuksen aina kesään 2011 saakka. 

Kausi 2009/10 Bundesliigassa alkoi kohtuullisesti, mutta kauden vanhetessa tulokset alkoivat muuttua kehnoiksi. Lopulta seura erotti Oenningin joulutauon alettua. Lopullinen niitti oli 3–0 tappio 1. FC Kölnille tärkeässä putoamiskamppailussa. 

Kesäkuussa 2010 Oenning siirtyi Armin Vehin apulaisvalmentajaksi Hamburger SV:hen.  Maaliskuussa 2011 hän nousi potkut saaneen Vehin paikalle HSV:n päävalmentajaksi.  Vaikka Oenning ei saanutkaan piiskattua HSV:tä aivan niin hyvään vauhtiin kuin toivottiin, jatkoi seura hänen sopimustaan huhtikuussa 2011 kesään 2013 saakka.  Kausi 2011/12 alkoi HSV:n osalta katastrofaalisesti ja Oenning sai potkut 19. syyskuuta HSV:n majaillessa viiden kierroksen jälkeen sarjajumbona vain yhdellä pisteellä. 

Tammikuussa 2016 Oenningista tuli Unkarin pääsarjassa putoamiskamppailuun vajonneen Vasasin päävalmentaja. Oenningin johdolla Vasas säilyi niukasti Unkarin pääsarjassa yhden pisteen turvin. Kaudella 2016/17 Vasas pelasi loistavan kauden ja sijoittui liigassa yllättäen kolmanneksi, mikä oli joukkueen paras sijoitus 16 vuoteen. Kaudella 2017/18 menestys jäi vaisuksi ja kauden päätteeksi Vasas putosi liigasta. Seura ei uusinut Oenningin sopimusta ja hän jätti seuran kesällä 2018.

Marraskuun puolivälissä 2018 Oenningista tuli 2. Bundesliigassa toiseksi viimeiseksi juuttuneen 1. FC Magdeburgin päävalmentaja. Oenning ei saanut pelastettua Magdeburgia putoamiselta ja kauden jälkeen seura ei jatkanut hänen sopimustaan.

Marraskuussa 2019 Oenningista tuli Kreikan Superliigan Arisin päävalmentaja. Oenning sai potkut seurasta syyskuussa 2020, kun Aris oli pudonnut Eurooppa-liigan karsinnoissa.

Joulukuussa 2020 Oenning jatkoi uraansa unkarilaisen Újpestin päävalmentajana. Hän johdatti joukkueen Unkarin cupin loppuotteluun, mutta mestaruus jäi haaveeksi Fehérvárin oltua vahvempi finaalissa. Oenning sai potkut seurasta joulukuun lopussa 2021.

Tammikuussa 2022 Oenning teki kesään 2023 ulottuvan sopimuksen Itävallan Erste Ligassa pelaavan Wacker Innsbruckin kanssa. Seura ajatui talousvaikeuksien vuoksi konkurssiin ja Oenningin urakka seurassa päättyi kauden 2021/22 jälkeen.

### Meriitit

* Nousu Bundesliigaan: 2009

Lähteet
-------

1. ↑  Michael Oenning wird Chef-Trainer des 1. FC Nürnberg
2. ↑  Kommt Hecking für Oenning?
3. ↑  Oenning wird Vehs Co-Trainer
4. ↑  Official: Hamburg Sack Armin Veh
5. ↑  Oenning bestätigt Vertrag bis 2013
6. ↑  Aus für Michael Oenning!
7. ↑  Oenning übernimmt Vasas Budapest
8. ↑  Vasas: Michael Oenning távozik az angyalföldiektől
9. ↑  Michael Oenning wird Cheftrainer des 1. FC Magdeburg (Arkistoitu – Internet Archive)
10. ↑  1. FCM mit verändertem Gesicht in Liga 3 (Arkistoitu – Internet Archive)
11. ↑  Michael Oenning wird Trainer in Griechenland
12. ↑  Aus bei Aris! Charisteas feuert Ex-FCN-Coach Oenning
13. ↑  Michael Oenning az új vezetőedző
14. ↑  MK: Gyakorolni kellett az ünneplést, nem vagyunk hozzászokva – Michael Oenning
15. ↑  Újpest: szerződést bontottak Michael Oenninggel
16. ↑  Michael Oenning neuer Trainer beim FC Wacker Innsbruck
17. ↑  Wacker Innsbruck reichte Insolvenzantrag ein


|  |  |  |
| --- | --- | --- |
| Edeltäjä:**Thomas von Heesen** | **1. FC Nürnbergin päävalmentaja**9/2008–12/2009 | Seuraaja:**Dieter Hecking** |

|  |  |  |
| --- | --- | --- |
| Edeltäjä:**Armin Veh** | **Hamburger SV:n päävalmentaja**3–9/2011 | Seuraaja:**Frank Arnesen** |

|  |  |  |
| --- | --- | --- |
| Edeltäjä:**Jens Härtel** | **1. FC Magdeburgin päävalmentaja**11/2018–2019 | Seuraaja:**Stefan Krämer** |